Jakob Danielsen
Jakob Danielsen, 1888-1938, grønlandsk tegner og maler. Jakob Danielsen levede som fanger i Godhavn (Qeqertarsuaq) på Disko. Fra ca. 1920 tegnede han og malede akvareller af fangerlivet, som han gav en både realistisk detaljeret og kunstnerisk indfølt skildring af. Billederne blev skænket til Nationalmuseet i København af landsfogden i Godhavn, Philip Rosendahl (1893-1974), der også udgav en bog med dem i 1942 (grønl. 1957, ny udvidet udgave 1967).